1.2 ปัจจัยความเสี่ยง

ปัจจัยความเสี่ยงในการประกอบธุรกิจของบริษัทจำแนกได้ดังนี้

1. ความเสี่ยงจากการขาดแคลนบุคลากรทางการแพทย์

การประกอบธุรกิจโรงพยาบาลมีความจำเป็นต้องใช้บุคลากรด้านการแพทย์ที่มีความรู้ ความสามารถ
และมีความเชี่ยวชาญ
บริษัทจึงมีความเสี่ยงที่จะขาดแคลนบุคลากรวิชาชีพเหล่านี้จากความต้องการที่เพิ่มขึ้นของโรงพยาบาลเอกชนและรัฐบาล
ดังนั้นบริษัทก็ยังคงยึดมั่นในนโยบายในการคงไว้ซึ่งการรักษาความสัมพันธ์อันดีกับแพทย์ผู้เชี่ยวชาญสาขาต่าง
ๆ รวมถึงการอำนวยความสะดวกและความคล่องตัวในการตรวจรักษา ไม่ว่าจะเป็นด้านสถานที่
อุปกรณ์และเครื่องมือแพทย์ และส่งเสริมการพัฒนาความรู้และทักษะแก่บุคลากรอย่างต่อเนื่อง
การจัดให้มีสวัสดิการและสภาพแวดล้อมในการทำงานที่เหมาะสม
มุ่งสร้างขวัญและกำลังใจเพื่อสร้างความผูกพันระหว่างบุคลากรและองค์กรในระยะยาว

  2. ความเสี่ยงจากการแข่งขันที่รุนแรงในธุรกิจโรงพยาบาล

ปัจจุบันการดำเนินธุรกิจและการให้บริการทางการแพทย์และสาธารณสุขในประเทศเริ่มมีการแข่งขันที่สูงขึ้น
ทั้งจากโรงพยาบาลภาครัฐและภาคเอกชนต่อเนื่อง
โรงพยาบาลเอกชนหลายแห่งต่างใช้กลยุทธ์การแข่งขันทั้งในด้านราคา
ด้านคุณภาพการให้บริการและความเชี่ยวชาญทางการแพทย์
เพื่อพยายามรักษาฐานลูกค้าเดิมและหากลุ่มลูกค้าใหม่
ซึ่งมีความเสี่ยงที่ทำให้บริษัทอาจสูญเสียลูกค้าไปให้แก่โรงพยาบาลอื่นๆ

อย่างไรก็ตาม
บริษัทได้เตรียมรับมือกับการแข่งขันเพื่อรักษาฐานลูกค้าและเพื่อความเป็นโรงพยาบาลชั้นนำในเขตกรุงเทพตะวันออก
บริษัทได้มีการลงทุนในอุปกรณ์ทางการแพทย์และระบบเทคโนโลยีสารสนเทศที่ทันสมัย
การนำเสนอสิทธิประโยชน์ที่เพิ่มขึ้นจากการเป็นสมาชิกโรงพยาบาล
นอกจากนี้ยังมีการยกระดับสิ่งอำนวยความสะดวก
ปรับปรุงและขยายพื้นที่เพื่อรองรับบริการทั้งผู้ป่วยในและผู้ป่วยนอกเพื่อให้ผู้รับบริการได้รับประโยชน์สูงสุด

3. ความเสี่ยงจากการเปลี่ยนแปลงนโยบายของรัฐ

จากการที่โรงพยาบาล ไม่ได้เข้าโครงการประกันสังคม และโครงการหลักประกันสุขภาพ
(โครงการ 30 บาทรักษาทุกโรค)
เป็นเหตุผลหนึ่งที่ส่งผลต่อจำนวนผู้ใช้บริการของโรงพยาบาลเมื่อเทียบกับโรงพยาบาลที่เข้าร่วมโครงการ
และโรงพยาบาลฯ ยังคงตระหนักถึงความเสี่ยงดังกล่าวเสมอ ดังนั้น โรงพยาบาลฯ
จึงยังคงมีนโยบายมุ่งเน้นที่จะทำการพัฒนาการให้บริการ การรักษาพยาบาล
และการเอาใจใส่ดูแลเพื่อให้ผู้ใช้บริการเกิดความพึงพอใจในระดับสูงสุดซึ่งจะเป็นทางเลือกในสิ่งที่ดีกว่าของผู้ใช้บริการ
แต่อย่างไรก็ตาม โรงพยาบาล ฯ ก็มีการพิจารณาถึงการเข้าร่วมโครงการกับหน่วยงานของรัฐบาล
โดยมิให้กระทบต่อภาพลักษณ์อยู่เช่นกัน เช่น กรณีการล้างไต
โรงพยาบาลได้เปิดโครงการให้ผู้ป่วยสามารถใช้สิทธิเบิกค่าล้างไตกับประกันสังคม
หรือเบิกค่าราชการได้ด้วย

4. ความเสี่ยงจากการที่บริษัทไม่มีที่ดินเป็นของตัวเอง

ด้วยโรงพยาบาลไทยนครินทร์ ตั้งอยู่บนที่ดินที่บริษัททำสัญญาเช่าระยะยาว 30 ปี กับสภากาชาติไทย
ซึ่งจะครบอายุสัญญาในวันที่ 8 พฤศจิกายน 2561
โดยบริษัทสามารถต่ออายุสัญญาเช่าได้อีกครั้งละไม่น้อยกว่า 5 ปี
ในอัตราค่าเช่าและค่าตอบแทนตามที่ทั้งสองฝ่ายตกลงร่วมกัน
และเนื่องจากการครบกำหนดอายุสัญญาก็ใกล้เข้ามาทุกขณะ ทางโรงพยาบาลฯ
และผู้บริหารต่างก็ตระหนักถึงความเสี่ยงดังกล่าว ดังนั้น โรงพยาบาลฯ
ก็พยายามรักษาสัมพันธภาพอันดีต่อสภากาชาติไทย และปฏิบัติตามเงื่อนไขต่างๆ
ที่ระบุไว้ในสัญญาอย่างเคร่งครัด รวมทั้งการให้ความสนับสนุนและเข้าร่วมกิจกรรมกับสภากาชาติไทย
นอกจากนี้ โรงพยาบาลฯ
ก็พยายามดำเนินการตามกฎหมายเพื่อให้มีการโอนกรรมสิทธิ์ที่ดินด้านข้างและด้านหลังโรงพยาบาล
(รวมเนื้อที่ดินประมาณ 16-3-19.5 ไร่) ที่ประมูลซื้อกับบริษัท บริหารสินทรัพย์ สุขุมวิท จำกัด
ไว้และยังไม่ได้สามารถทำการโอนกรรมสิทธิ์ให้กับโรงพยาบาลได้เนื่องจากศาลอุทธรณ์ในคดีที่บุคคลภายนอกได้เป็นโจทก์ยื่นฟ้องบริษัท
บริหารสินทรัพย์ สุขุมวิท จำกัด มีคำสั่งให้อายัดที่ดินในระหว่างอุทธรณ์

5.  ข้อพิพาททางกฎหมาย

เนื่องจากปัจจุบันเป็นที่รับรู้กันว่า มีข้อพิพาทและคดีความระหว่างผู้ป่วยกับโรงพยาบาล
และแพทย์เพิ่มมากขึ้น อีกทั้ง
ประชาชนก็ได้รับรู้ข่าวสารถึงกฎหมายใหม่หลายฉบับที่ได้ออกมารับรองคุ้มครองสิทธิ เสรีภาพ
และเอื้อประโยชน์ให้กับผู้ป่วยหรือผู้บริโภคมากยิ่งขึ้น เช่น พ.ร.บ.สุขภาพแห่งชาติ พ.ศ. 2550 ,
พ.ร.บ.วิธีพิจารณาความคดีผู้บริโภค พ.ศ. 2551
รวมถึงข้อกำหนดเกี่ยวกับการโฆษณาของสถานพยาบาลที่เข้มงวดมากขึ้น ทำให้สถานพยาบาล แพทย์
และพยาบาล ต้องระมัดระวัง และรอบคอบในทุก ๆ ด้านที่เกี่ยวข้องกับผู้ป่วย และผู้ใช้บริการ
เพื่อป้องกันมิให้เกิดความเสี่ยงมากยิ่งขึ้น ดังนั้น เพื่อป้องกันปัญหา ข้อร้องเรียนต่าง ๆ
อันจะนำไปซึ่งข้อพิพาททางกฎหมายต่อไป
โรงพยาบาลไทยนครินทร์ก็ยังคงยึดถือนโยบายในการเจรจา ประนีประนอมเป็นสำคัญ
โดยจะทำการชี้แจงและปรับความเข้าใจ
ถึงแม้ว่าปัญหาที่เกิดขึ้นจะมีสาเหตุจากความคาดหวังของผู้ใช้บริการก็ตาม นอกจากนี้
โรงพยาบาลยังมีนโยบายในการบริหารัดการด้านต่าง ๆ
ที่มีความเสี่ยงต่อข้อพิพาทตามกฎหมายให้มีความรัดกุมมากยิ่งขึ้น

สำหรับในช่วงที่ผ่านมาโรงพยาบาลฯ มีข้อพิพาททางกฎหมายบ้าง
แต่ก็ไม่ส่งผลกระทบต่อการดำเนินธุรกิจอย่างมีนัยสำคัญ
และไม่กระทบต่อสินทรัพย์ของบริษัทแต่อย่างใด